Leif Olav Alnes

Leif Olav Alnes (født 1957) er en norsk friidrettstrener. Han har siden midten av 1980-tallet trent mange av de beste sprinterne i det norske friidrettsmiljøet. I løpet av trenerkarrieren har han oppnådd legendestatus i norsk idrett generelt og friidrett spesielt.

 Bakgrunn 
Alnes kommer fra Torvikbukt i Møre og Romsdal. Han var selv en lovende sprinter som junior med en 100-m bestetid på 10,8 sek. (11,01 sek. med elektronisk tidtaking). Han vant junior-NM i 1977. En trafikkulykke under den militære førstegangstjenesten gjorde at han måtte legge opp som aktiv. Han begynte å studere idrett grunnfag på Sjøforsvarets Gymnastikkskole i Bergen i 1977, for deretter å undervise ett år på samme sted som en del av plikttjenesten. Høsten 1979 begynte han å studere mellomfag på Norges idrettshøgskole, og våren 1990 leverte han sin hovedfags-avhandling om maksimalhastighetsfasen i sprintløp. Sensorene gav ham karakteren 1.3, en karakter som ingen andre studenter hadde oppnådd på den tiden. Han begynte deretter på en doktorgradsutdanning, men avbrøt sin akademiske karriere til fordel for en stadig mer suksessrik trenergjerning. 

 Trenerkarriere    
Alnes ble sprinttrener i IK Tjalve i 1985. På den tiden hadde Audun Garshol de gjeldende norske rekordene med 10.52 sek. på 100 m og 21.16 sek. på 200 m, satt tidlig på 70-tallet. Men fra midten av 80-tallet ble nivået på norsk sprint forbedret drastisk av Alnes sine utøvere. Det begynte med Einar Sagli, fortsatte med Kennet Kjensli og kulminerte midlertidig med Geir Moens EM gull og sølv i 1994 og VM gull innendørs i 1995. På midten av 90-tallet var de norske rekordene på 100 og 200 m forbedret til henholdsvis 10.08 og 20.17 sek. Rundt årtusenskiftet ble John Ertzgaard U23 Europamester og VM semifinalist på 200 m. Ezinne Okparaebo vant sølv og bronse på 60 m i EM innendørs i 2009 og 2011, og forbedret den norske rekorden på 100 m fra 11.41 til 11.10 sek. i løpet av sin karriere.

Ingen prestasjoner i norsk sprint målestokk kan sammenlignes med det som Karsten Warholm utrettet i Tokyo OL i 2021. CNN omtaler hans verdensrekord på 45.94 sek. som en av de beste prestasjonene på en friidrettsbane noensinne. Siden Warholm begynte å trene med Alnes høsten 2015, har han forbedret sin personlige rekord på 400 m hekk med over 5 sek. Dette tilsvarer en relativ prestasjonsforbedring på vanvittige 10 prosent. Til sammenligning har en vitenskapelig studie vist at de beste sprinterne i verden i gjennomsnitt forbedrer seg med 2-3 prosent fra de er 20 til 25 år.

Andre suksessrike utøvere som har blitt trent av Alnes inkluderer Amalie Iuel, Elisabeth Slettum, Per Ivar Sivle og Christian Settemsli Mogstad.  

 Utøvermeritter 
Opp gjennom årene har utøverne til Alnes oppnådd følgende utvalgte meritter: 

 OL: 1 gull (Karsten Warholm 400 m hekk, 2021)
 VM utendørs: 3 gull (Karsten Warholm 400 m hekk i 2017, 2019 og 2023)
 VM innendørs: 1 gull (Geir Moen 200 m, 1995)
 EM utendørs: 4 gull (Karsten Warholm 400 m hekk i 2018, 2022 og 2024, og Geir Moen 200 m i 1994) og 1 sølv (Geir Moen 100 m, 1994) 
 EM innendørs: 2 gull (Karsten Warholm 400 m i 2019 og 2023), 1 sølv (Ezinne Okparaebo 60 m i 2009), 1 bronse (Ezinne Okparaebo 60 m i 2011)
 EM U23 utendørs: 2 gull (John Ertzgaard 200 m i 1999, Karsten Warholm 400 m hekk i 2017) og 1 sølv (Karsten Warholm 400 m i 2017)
 EM junior utendørs: 1 gull (Ezinne Okparaebo 100 m i 2007)
 Diamond League: Karsten Warholm vant 400 m hekk sammenlagt både i 2019 og 2021
 14 kongepokaler (Einar Sagli 1985, Geir Moen 1995 og 1996, John Ertzgaard 2000, Ezinne Okparaebo 2013 og 2014, Karsten Warholm 2015-2016-2017-2018-2019-2023), Amalie Iuel 2020 og 2022
 Mer enn 150 medaljer i norske mesterskap utendørs og innendørs

 Priser 

 2017: Norske Idrettsleder-Veteraners ærespris
 2018: «Årets trener»  på Idrettsgalla
 2020: «Årets trener» på Idrettsgalla
 2022: "Årets trener" på Idrettsgalla
 2024: «Årets trener» på Idrettsgalla
Med dette er Alnes den mest meritterte treneren på Idrettsgallaen gjennom alle tider sammen med Marit Breivik. 

 Referanser 

Kategori:Norske friidrettstrenere
Kategori:Norske sprintere
Kategori:Personer fra Gjemnes kommune
Kategori:Alumni fra NIH